KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2013. április 23 –i ülésére)


TÁRGY: AZ EGÉSZSÉGÜGYI, GYERMEKJÓLÉTI ÉS SZOCIÁLIS INTÉZMÉNY IDŐSEK OTTHONA HÁZIRENDJÉNEK JÓVÁHAGYÁSA

A Képviselő-testület a 39/2013. számú Képv. testületi határozatával úgy döntött, hogy 2013. július 1. napjától a Kiskőrösi Többcélú Kistérségi Társulás fenntartásában működő Kiskőrösi és Császártöltési Idősek Otthona 6200 Kiskőrös, Sárkány J. u. 13. szám alatti székhelyét jogutódlással az Egészségügyi és Gyermekjóléti Intézmény keretein belül működteti tovább.
Az Egészségügyi és Gyermekjóléti Intézmény egészségügyi alapellátási és gyermekjóléti alapellátási feladatai mellett 2013. július 1. napjától  ápolást-gondozást nyújtó intézményi ellátást,  idősek otthoni ellátást is biztosít..

A szociális igazgatásról és szociális ellátásokról szóló 1993. évi III. törvény ( A TOVÁBBIAKBAN: Sz.) 92/B. § (1) bekezdés c) pontja alapján a személyes gondoskodást nyújtó szociális intézmény állami fenntartójának jóvá kell hagyni szakosított ellátást nyújtó intézmény esetén a házirendet.

A házirend tartalmazza személyes gondoskodást nyújtó szociális intézmények szakmai feladatairól és működésük feltételeiről szóló 1/2000.(I.7.) SzCsM. rendelet 5.§ (3)-ában foglalt alábbi tartalmi elemeket
a) az együttélés szabályait,
b) az intézményből való eltávozás és visszatérés rendjét,
c) az ellátásban részesülő személyek egymás közötti, valamint a hozzátartozóikkal való kapcsolattartásának szabályait,
d) az intézménybe bevihető személyes használati tárgyak körét,
e) az érték- és vagyonmegőrzésre átvett tárgyak átvételének és kiadásának szabályait,
f) a ruházattal, textíliával, tisztálkodó szerekkel való ellátás, valamint a ruházat és textília tisztításának és javításának rendjét,
g) az intézményi jogviszony megszűnésének szabályait,
h) az egyéni és a közösségi vallásgyakorlásra vonatkozó szabályokat,
i) az intézmény alapfeladatát meghaladó programok, szolgáltatások körét és térítési díját.

Az Szt. 99. § (1) bekezdése szerint a tartós bentlakásos intézmény fenntartója köteles meghatározni az intézményi jogviszonyban állók és az ellátásra jogosultak érdekvédelmét szolgáló fórum (a továbbiakban: érdekképviseleti fórum) megalakításának és tevékenységének szabályait.

Az érdek-képviseleti fórum a tartós bentlakásos intézménnyel intézményi jogviszonyban állók jogainak, érdekeinek érvényesülését elősegíteni hivatott szerv, mely a házirendben meghatározott feltételek és eljárás szerint működik. Az érdek-képviseleti fórum megalakítását a székhelyen, illetve telephelyenként kell biztosítani.
Az érdek-képviseleti fórum tagjai
a) választás alapján, az intézményi ellátást igénybe vevők közül kettőszáz férőhelyig kettő fő,
    b) választás alapján, az ellátottak hozzátartozói, illetve törvényes képviselői közül egy fő;
c) választás alapján, az intézmény dolgozóinak képviseletében egy fő;
d) kijelölés alapján, az intézményt fenntartó szervezet képviseletében egy fő.

Az érdek-képviseleti fórum
a) előzetesen véleményezi az intézmény vezetője által készített, az ellátottakkal, valamint az intézmény belső életével kapcsolatos dokumentumok közül a szakmai programot, az éves munkatervet, a házirendet, az ellátottak részére készült tájékoztatókat,
b) megtárgyalja az intézményben élők panaszait - ide nem értve a jogviszony keletkezésével, megszüntetésével és az áthelyezéssel kapcsolatos panaszokat -, és intézkedést kezdeményez az intézményvezető felé,
c) tájékoztatást kérhet az intézményvezetőtől az ellátottakat érintő kérdésekben, az ellátás szervezésével kapcsolatos feladatokban,
d) intézkedés megtételét kezdeményezheti a fenntartó felé, valamint más, hatáskörrel és illetékességgel rendelkező hatóságok, szervek felé, amennyiben az intézmény működésével kapcsolatos jogszabálysértésre utaló jeleket észlel.

Az érdekképviseleti fórum működésének és választásának részletes szabályait tartalmazza a házirend.

A fentiek alapján javaslom, hogy a Képviselő-testület az előterjesztés mellékletét képező, az Egészségügyi, Gyermekjóléti és Szociális Intézmény Idősek Otthona házirendjét hagyja jóvá.


Kiskőrös, 2013. április 12.
                                                                                                   
                                                                                                     Domonyi László sk.
                                                                                                         polgármester



HATÁROZAT-TERVEZET


1. Kiskőrös Város Képviselő-testülete az Egészségügyi, Gyermekjóléti és Szociális Intézmény Idősek Otthona házirendjét a mellékletben foglaltak szerint 2013. július 1. napjával jóváhagyja.
2. A Képviselő-testület felhatalmazza az Egészségügyi és Szociálpolitikai Bizottságot, hogy Kiskőrös Város Önkormányzata, mint fenntartó képviseletére az Egészségügyi, Gyermekjóléti és Szociális Intézmény idősek otthoni telephelyén működő Érdekképviseleti Fórum tagját kijelölje.

